[pic] | EUROOPA ÜHENDUSTE KOMISJON |

Brüssel 27.5.2008

KOM(2008) 320 lõplik

2008/0107 (CNS)

Ettepanek:

NÕUKOGU OTSUS

millega lubatakse liikmesriikidel ratifitseerida Euroopa Ühenduse huvides Rahvusvahelise Tööorganisatsiooni 2007. aasta kalandustöö konventsioon (konventsioon nr 188)

(komisjoni esitatud)

SELETUSKIRI

1. ETTEPANEKU TAUST |

Ettepaneku põhjused ja eesmärgid Rahvusvahelise Tööorganisatsiooni (edaspidi „ILO”) kalandustöö konventsioon (edaspidi „konventsioon nr 188”) võeti vastu 2007. aasta juunis ILO rahvusvahelise töökonverentsi 96. istungil. Konventsiooni nr 188 vastuvõtmine kerkis päevakorda pärast ILO konsolideeritud meretöönormide konventsiooni (edaspidi „MLC”)[1] vastuvõtmist 2006. aasta veebruaris. MLC kohaldamisalast jäi kalandussektor välja. 2003. aastal hakkasid ILO büroo ja ILO kolm osapoolt (valitsused, tööandjad, töötajad) välja töötama ajakohaseid ja laiaulatuslikke töönorme kalanduse valdkonnas, mis tagaksid kaluritele kogu maailmas vajaliku kaitse ja mis leiaksid laialdast ratifitseerimist. Konventsiooni nr 188 eesmärk on kehtestada kalandussektoris rahvusvahelised miinimumnormid. Sellega muudetakse järgmisi konventsioone: Minimum Age (Fishermen) Convention, 1959 (nr 112), Medical Examination (Fishermen) Convention, 1959 (nr 113), Fishermen's Articles of Agreement Convention, 1959 (nr 114) ja Accommodation of Crews (Fishermen) Convention, 1966 (nr 126); see hõlmab selliseid tähtsaid teemasid nagu tööohutus ja töötervishoid, munsterroll, repatrieerimine, tööhõive ja töölevõtmine, sotsiaalkindlustus ning konventsiooni täitmine ja järelevalve. Konventsioonile nr 188 on lisatud soovitus nr 199 kalandustöö kohta, mille rahvusvaheline töökonverents võttis vastu 2007. aasta juunis. 2007. aasta konventsiooni põhieesmärk on saavutada ja säilitada kalanduses võrdseid võimalusi, tagada kaluritele rahuldavad elu- ja töötingimused ning õiglasemad konkurentsitingimused maailmas, ning edendada paljude meretööd käsitlevate konventsioonide ratifitseerimist. Euroopa Liit osales aktiivselt läbirääkimistes ja konventsiooni nr 188 välja töötamises Euroopa Liidu sisese koordineerimise kaudu. ILO sätete ja ühenduse õigustiku ühtsust ja kooskõla on kontrollitud ELi koordineerimisel aastatel 2004, 2005 ja 2007 toimunud diskussioonides. Kõnealune tegevus oli eriti oluline seoses mõnede konventsiooni osadega, mis kuuluvad ühenduse ainupädevusse, nagu sotsiaalkindlustusskeemide kooskõlastamine, mis tuleneb 14. juuni 1971. aasta määrusest nr 1408/71/EMÜ sotsiaalkindlustusskeemide kohaldamise kohta ühenduse piires liikuvate töötajate ja nende pereliikmete suhtes, mis on vastu võetud EÜ asutamislepingu artikli 42 kohaselt. Määruse (EMÜ) 1408/71 artikli 13 lõike 2 punktis c ja artiklis 14b sätestatakse meremeestele ja kaluritele erireeglid. Nõukogu 14. mai 2003. aasta määrusega (EÜ) nr 859/2003 laiendatakse määruse (EMÜ) nr 1408/71 sätteid kolmandate riikide kodanikele. Käesoleva määrusega kehtestatakse eeskirjad, mida kohaldatakse kolmandate riikide kodanike suhtes ja millega nad saavad Euroopa Liidus ringi liikumisel samad sotsiaalkaitseõigused nagu Euroopa Liidu kodanikud. Määrus (EMÜ) nr 1408/71 asendatakse Euroopa Parlamendi ja nõukogu 29. aprilli 2004. aasta määrusega (EÜ) nr 883/2004 (sotsiaalkindlustussüsteemide kooskõlastamise kohta), kui uue rakendusmääruse eelnõu on vastu võetud. ILO teksti kohaselt on vastutus nii lipu- kui ka elukohariigil, kuid nad vastutavad sotsiaalkindlustuse eri valdkondade eest, samas kui EÜ õigusaktide kohaselt tuleks põhiliselt kohaldada lipuriigi sotsiaalkindlustust käsitlevaid õigusakte vastavalt määrustele (EMÜ) nr 1408/71 ja (EÜ) nr883/2004. Et reguleerida 2007. aasta konventsiooni ja EÜ õigustiku võimalikke konflikte sotsiaalkindlustusskeemide kooskõlastamisel, lisati teksti kaitseklausel (artikkel 37). Kõnealune klausel peaks tagama ja kaitsma EÜ õigusaktide ülimuslikkust sotsiaalkindlustusskeemide kooskõlastamisel juhul, kui konventsioon viib käsitletavates küsimustes asjaomastest EÜ eeskirjadest lahkneva tulemuseni. Vastavalt Euroopa Kohtu õiguspraksisele välispädevuse kohta seoses AETRi kohtuasjaga ei saa liikmesriigid oma algatusel ilma ühenduse loata 2007. aasta konventsiooni ratifitseerida, kuna selle sätted sotsiaalkindlustussüsteemide kooskõlastamise kohta mõjutavad ühenduse ainupädevust kõnealuses valdkonnas. Sellega seoses ja eesmärgiga tagada vastavus asutamislepingus sätestatud ühenduse ja liikmesriikide pädevuste jagamisele, teeb komisjon ettepaneku, et nõukogu peaks lubama liikmesriikidel ühenduse huvides konventsiooni nr 188 ratifitseerida. |

Üldine taust Konventsioon nr 188 on kooskõlas ILO põhimõtetega, mis hõlmavad rahvusvaheliste töönormide kehtestamist kalandussektori jaoks eesmärgiga parandada kalurite töötingimusi. Konventsioon nr 188 võtab arvesse asjaolu, et kalurid vajavad oma töövaldkonna eripära ning töö- ning elutingimuste tõttu erikaitset. Konventsioonis sätestatakse üheksa normide rühma: (I) põhimõisted ja kohaldamisala, (II) üldpõhimõtted, (III) miinimumnõuded tööks kalalaeval, (IV) töötingimused, (V) majutamine ja toitlustamine, (VI) arstiabi, töötervishoid ja sotsiaalkindlustus, (VII) täitmine ja järelevalve, (VIII) muudatused I, II ja III lisas ja (IX) lõppsätted. Konventsiooni nr 188 rakendamiseks on nii lipuriikidel kui ka sadamariikidel vaja täitmis- ja järelevalvesüsteemi. Konventsioonis sisaldub sooduskohtlemist keelav klausel, mille eesmärgiks on tagada, et selliste riikide laevad, mis ei ole konventsiooni ratifitseerinud, ei saaks soodsamat kohtlemist kui kalalaevad, mis sõidavad konventsiooni ratifitseerinud riikide lipu all. Märkimisväärne osa ühenduse õigustikust tuleneb asutamislepingu artiklitest 42, 71, 137 ja 138, mis käsitlevad laia küsimusteringi, mida hõlmab ka MLC. Jagatud pädevuse küsimused, mida 2007. aasta konventsioon käsitleb, moodustavad suure osa () sätetest. Ühenduse pädevusse kuuluvad muu hulgas sellised valdkonnad nagu tööalased õigusaktid, töötingimused, tööohutus ja töötervishoid, majutamine ning kalalaevade ehitamise ja hooldamise ohutusnõuded. Euroopa Ühenduse ja kolmandate riikide vahel sõlmitud kalandusalastes partnerluslepingutes on ka sotsiaalklausel, mis viitab ILO normidele. Euroopa Liidu merenduspoliitika sinine raamat (Euroopa Liidu integreeritud merenduspoliitika) toetab merenduse valdkonna rahvusvaheliste töökonventsioonide, kaasa arvatud konventsiooni nr 188 ratifitseerimist ja kohaldamist. |

Ettepaneku valdkonnas kehtivad õigusnormid Ettepaneku valdkonnas praegu kehtivaid õigusnorme ei ole. |

Kooskõla Euroopa Liidu muude põhimõtete ja eesmärkidega Ei kohaldata. |

2. KONSULTEERIMINE HUVITATUD ISIKUTEGA JA MÕJU HINDAMINE |

Konsulteerimine huvitatud isikutega |

Ei kohaldata |

Eksperdiarvamuste kogumine ja kasutamine |

Välisekspertide arvamusi ei olnud vaja kasutada. |

Mõju hindamine Ei kohaldata. Seega ei ole vaja erinevaid võimalusi kaaluda. |

3. ETTEPANEKU ÕIGUSLIK KÜLG |

Kavandatud meetmete kokkuvõte Konventsiooniga nr 188 hõlmatud valdkondades tuleks ühenduse õigusnormide kohaldamist jätkata ja ülejäänud maailmale tuleks anda selgelt märku, kui oluliseks peab ühendus konventsiooni nr 188 ning kalurite töö- ja elamistingimusi. Erinevalt teistest rahvusvahelistest foorumitest tuleneb ILO tegevuseeskirjadest, et konventsioonile ei saa alla kirjutada enne selle ratifitseerimist. ILO puhul on allakirjutamine asendatud hääletamismenetlusega, mille käigus akt vastu võetakse. Kõnealune konventsioon võeti vastu 14. juunil 2007 rahvusvahelisel töökonverentsil korraldatud hääletusel, kuid ei ole veel jõustunud. Kuigi konventsiooniga saavad ühineda ainult riigid, on tõsiasi, et Euroopa Komisjon on Euroopa Ühenduse nimel osalenud Euroopa Liidu sisemise koordineerimise kaudu aktiivselt selle ettevalmistamisel ja läbirääkimistel. Võttes arvesse ILO kolmepoolsust, osalesid valitsuste, tööandjate ja töötajate esindajad läbirääkimistel ja hääletasid konventsiooni nr 188 vastuvõtmise küsimuses. Komisjon lihtsustas Euroopa Liidu poolset koordineerimist, organiseerides koos eesistujariigiga kohtumisi liikmesriikide ekspertidega ja nõupidamisi Euroopa Liidu ja rahvusvaheliste sotsiaalpartneritega. Komisjon tegutses aktiivse vaatlejana. On oluline, et käesolev konventsioon jõustataks esimesel võimalusel. Kui pidada silmas seda, et sotsiaalkindlustusskeemide koordineerimine on ühenduse pädevuses, ei saa liikmesriigid ilma ühenduse loata konventsiooni ratifitseerida. Komisjon teeb ettepaneku, et nõukogu annaks liikmesriikidele loa ühenduse huvides ratifitseerida konventsioon nr 188. Seega kavandatav otsus võimaldab liikmesriikidel ja julgustab neid võtma viivitamata kõiki ratifitseerimiseks vajalikke meetmeid. |

Õiguslik alus Euroopa Ühenduse asutamislepingu artikkel 42 |

Subsidiaarsuse põhimõte Ettepanek tehakse ühenduse ainupädevusse kuuluvas valdkonnas. Subsidiaarsuse põhimõtet seetõttu ei kohaldata. |

Proportsionaalsuse põhimõte Ettepanek on proportsionaalsuse põhimõttega kooskõlas järgmis(t)el põhjus(t)el. |

Ei kohaldata |

Ei kohaldata |

Õigusakti valik |

Kavandatud õigusakt(id): muu(d) |

Muud meetmed ei oleks asjakohased järgmis(t)el põhjus(t)el: Ei kohaldata ja ei ole kohane. |

4. MÕJU EELARVELE |

Ettepanek ei mõjuta ühenduse eelarvet. |

5. LISATEAVE |

Ettepaneku üksikasjalik selgitus Ei kohaldata |

2008/0107 (CNS)

Ettepanek:

NÕUKOGU OTSUS

millega lubatakse liikmesriikidel ratifitseerida Euroopa Ühenduse huvides Rahvusvahelise Tööorganisatsiooni 2007. aasta kalandustöö konventsioon (konventsioon nr 188)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 42 koostoimes artikli 300 lõike 2 esimese lõigu esimese lause ja artikli 300 lõike 3 esimese lõiguga,

võttes arvesse komisjoni ettepanekut[2],

võttes arvesse Euroopa Parlamendi arvamust[3],

ning arvestades järgmist:

(1) Rahvusvahelise Tööorganisatsiooni (edaspidi „ILO”) konventsioon nr 188 kalandustöö kohta (edaspidi „konventsioon”) võeti vastu ILO rahvusvahelisel töökonverentsil 14. juunil 2007. aastal Genfis, kus selle poolt hääletasid kõikide Euroopa Liidu liikmesriikide delegatsioonid[4].

(2) Kõnealune konventsioon annab olulise panuse kalandussektori arengusse rahvusvahelisel tasandil, parandades kalurite elu- ja töötingimusi ning luues õiglasemaid konkurentsitingimusi kalalaevaomanikele, ning seetõttu on soovitav, et konventsiooni sätteid kohaldataks nii kiiresti kui võimalik.

(3) Komisjon, nõukogu ja Euroopa Parlament toetavad ILO rahvusvaheliste töökonventsioonide (mida ILO klassifitseerib kui ajakohastatud konventsioone) ratifitseerimist kui panust, mis toetab Euroopa Liidu püüdeid tagada väärikas töö kõigile nii Euroopa Liidus kui ka väljaspool seda[5].

(4) ILO konstitutsiooni artikli 19 lõikes 8 on sätestatud, et ükski konverentsil vastuvõetud konventsioon või soovitus või liikmesriigi ratifitseeritud konventsioon ei mõjuta mingil juhul selliseid õigusakte, otsuseid, tavasid või kokkuleppeid, mis tagavad asjaomastele töötajatele konventsioonis või soovituses pakutavatest soodsamaid tingimusi.

(5) Konventsiooni teatavad sotsiaalkindlustusskeemide kooskõlastamist käsitlevad sätted kuuluvad ühenduse ainupädevusse.

(6) Ühendus ei saa konventsiooni ratifitseerida, sest sellega saavad liituda ainult riigid.

(7) Nõukogu peaks seega volitama liikmesriike, kelle suhtes on siduvad Euroopa Ühenduse asutamislepingu artiklil 42 põhinevad sotsiaalkindlustusskeemide koordineerimise eeskirjad ratifitseerima konventsiooni ühenduse huvides ja käesolevas otsuses sätestatud tingimustel,

ON VASTU VÕTNUD KÄESOLEVA OTSUSE:

Artikkel 1

Käesolevaga volitatakse liikmesriike ratifitseerima 14. juunil 2007. aastal vastu võetud Rahvusvahelise Tööorganisatsiooni 2007. aasta kalandustöö konventsiooni ühenduse pädevusse kuuluvad osad.

Artikkel 2

Liikmesriigid peaksid tegema jõupingutusi, et anda konventsiooni ratifitseerimiskirjad Rahvusvahelise Tööbüroo peadirektorile hoiule niipea kui võimalik, soovitavalt enne 31. detsembrit 2012. Nõukogu vaatab ratifitseerimise osas tehtud edusammud läbi enne 2012. aasta jaanuari.

Artikkel 3

Käesolev otsus on adresseeritud liikmesriikidele kooskõlas Euroopa Ühenduse asutamislepinguga.

Brüssel,

Nõukogu nimel

eesistuja

[1] Nõukogu andis 7. juuni 2007. aasta otsusega 2007/431/EÜ (ELT L 161, 22.6.2007, lk 63) liikmesriikidele loa ratifitseerida MLC.

[2] ELT, lk.

[3] ELT, lk.

[4] ILO, International Labour Conference, Provisional Record, Ninety-sixth Session, Geneva, 2007, no. 12 and no. 25

[5] KOM(2006) 249 (lõplik) ja SEK(2006) 643; Nõukogu 30. novembri – 1. detsembri 2006 järeldused, 2767. istung; Euroopa Parlamendi 23. mai 2007. aasta resolutsioon „Inimväärne töö kõigile”.